**Samuel Timon** - "Timon de Schmerhoff et Szedlitsna" (\* 20. júl 1675, Trenčianska Turná – † 7. apríl 1736, Košice) bol rímskokatolícky duchovný, jezuita, slovenský polyhistor, pedagóg, historik, zakladateľ kritickej historiografie.

Život
-----

Jeho otec Ján Timon bol úradníkom Uhorskej kráľovskej komory, matka Barbora Hrabovská mala zemiansky pôvod. V rodine bol vychovávaný so slovenským povedomím. V rokoch 1683 – 1691 študoval na jezuitskom gymnáziu v Trenčíne. 18. októbra 1693 vstúpil do Spoločnosti Ježišovej (jezuiti), ako novic pôsobil vo Viedni, neskôr vyučoval 1 rok v Skalici. Svoje vzdelanie si doplnil štúdiom v Judenburgu a Budíne. Ešte počas svojich štúdií pôsobil ako pedagóg jezuitského gymnázia. V rokoch 1712 – 1720 prednášal na Trnavskej a od roku 1721 na Košickej univerzite.

Nikdy sa nehanbil za svoj pôvod, hrdo sa hlásil za Slováka, za čo sa mu mnohokrát dostalo posmeškov od jeho maďarských spolubratov. 

Zomrel v Košiciach, 7. apríla 1736 vo veku 61 rokov.

Dielo
-----

Publikáciami a dielom *„Imago antiquæ Hungariæ"* (Obraz starého Uhorska) položil základy kritickej historiografie v Uhorsku, základy prvej koncepcie slovenských národných dejín, ktoré sa vo svojom období stali učebnicou dejepisu a zemepisu v Uhorsku. Ako prvý nazval Cyrila a Metoda slovanskými apoštolmi. V časti o príchode Maďarov do Panónie vytvoril teóriu, že Maďari porazili Moravanov, nie Slovákov, ktorí prijali starých Maďarov ako hostí a spoločne založili a vybudovali Uhorské kráľovstvo. Zaoberal sa etnogenézou Slovákov, poukazoval na ich starobylosť a národnú samostatnosť. Vo svojich spisoch dokazoval, že Slováci obývali územie Uhorska dávno pred príchodom Maďarov.
Pripisuje sa mu aj autorstvo najstaršej zachovanej kroniky Košíc, pomenovanej *Cassovia vetus ac nova* (Košice staré a nové).

### Publikácie

* *Celebriorum Hungariae urbium et oppidorum topographia…*  (Topografia najvýznamnejších miest a mestečiek Uhorska, 1702)
* *Synopsis novae chronologiæ regnorum Hungariæ* (Nový chronologický prehľad uhorských kráľov) (1714-1715)
* *Purpura Pannonica* (Panónske purpury) (1715)
* *Imago antiquae Hungariæ* (Obraz starého Uhorska, 1733) - vtedy učebnica dejepisu
* *Imago novæ Hungariæ* (Obraz nového Uhorska, 1733) - vtedy učebnica zemepisu
* *Tibisci Ungariæ fluvii notitio Vagique ex parte*  (Opis uhorskej rieky Tisy a sčasti aj Váhu, 1735)

Referencie
----------

1. ↑  VICZIÁN, János. Timon Sámuel. In:  *Magyar Katolikus Lexikon*. Ed. Diós, István. Budapest : Szent István Társulat. [Cit. 2015-09-07]. Dostupné online. (maď.)
2. 1 2   *Cassovia.sk : Samuel Timon - Osudy jezuitského vedca slovenského pôvodu* [online]. Box Network s.r.o. www.cassovia.sk, [cit. 2015-09-07]. Dostupné online.
3. ↑  KOVÁČ, Dušan, et.al. *Kronika Slovenska : od najstarších čiasdo konca 19. storočia*. Bratislava : Fortuna Print, 1998. 616 s. ISBN 80-7153-174-X. S. 315.

Literatúra
----------

* *Slovenský historik Samuel Timon 1675-1736 : Zborník k 320. výročiu narodenia*. Ed. Marsina, Richard. Trenčianska Turná : Obecný úrad Trenčianska Turná, 1995. ISBN 978-80-967362-0-1. S. 102.

Zdroj
-----

* HORŇÁK, Rudolf. *Samuel Timon* [online]. Základná škola s materskou školou Samuela Timona, [cit. 2015-09-07]. Dostupné online.

Autoritné údaje: * GND: 12016969X
* ISNI: 0000 0000 7820 2201
* LCCN: n89147182
* NK ČR: jn20030217004
* PIM: PIM82582
* VIAF: 836652
* WorldCat: lccn-n89147182